Índex
Títol
Contingut

Vampirs

Joan Segons

Cop de gràcia

Primera publicació: novembre 1999

http://badosa.com/n072

Prou. Ja s’ha acabat. En llevar-me carrego el revòlver i disparo.

Ja s’ha acabat. Serà com prémer el botó per apagar la tele; hi havia neu. Amb un botó, tot esdevé negre i marxa. Només us queda un punt blanc clavat a la retina.

Ja s’ha acabat. Quan em llevi disparo. Ja veig la font de sang que ni amb tot el dolor del món podríem taponar. Si pogués, llavors els diria: «preneu i beveu, que aquesta és la meva sang, la que encara no m’havíeu xuclat».

Ara m’he llevat. Però miro per la finestra i veig la Ciutat que m’espera, i em diu que em banyi en ella, que m’hi capbussi sense por. I penso que ho deixaré, almenys per avui. Deixaré que siguin ells, els que em dessagnin lentament.